62025TJ0069
SODBA SPLOŠNEGA SODIŠČA (peti senat, ki zaseda v sestavi petih sodnikov)
z dne 25. februarja 2026 (
*1
)
„Predhodno odločanje – Carinska unija – Skupna carinska tarifa – Tarifna uvrstitev – Kombinirana nomenklatura – Razlaga – Pojem ‚proizvodi, pripravljeni v kompletih‘, ki so sestavljeni iz dveh ali več ločenih sestavin – Opomba 3 k oddelku VI Priloge I k Uredbi (EGS) št. 2658/87“
V zadevi T‑69/25,
katere predmet je predlog za sprejetje predhodne odločbe na podlagi člena 267 PDEU, ki ga je vložilo Bundesfinanzhof (zvezno finančno sodišče, Nemčija) z odločbo z dne 12. novembra 2024, ki je na Sodišče prispela 15. januarja 2025, v postopku
A GmbH
proti
Hauptzollamt C,
SPLOŠNO SODIŠČE (peti senat, ki zaseda v sestavi petih sodnikov),
v sestavi M. Sampol Pucurull, predsednik, T. Pynnä, sodnica, J. Laitenberger, sodnik, M. Stancu, sodnica, in W. Valasidis (poročevalec), sodnik,
generalni pravobranilec: J. Martín y Pérez de Nanclares,
sodni tajnik: V. Di Bucci,
na podlagi tega, da je Sodišče 30. januarja 2025 na podlagi člena 50b, tretji odstavek, Statuta Sodišča Evropske unije predlog za sprejetje predhodne odločbe preneslo na Splošno sodišče,
ob upoštevanju področja iz člena 50b, prvi odstavek, točka (d), Statuta Sodišča Evropske unije in neobstoja samostojnega vprašanja glede razlage v smislu člena 50b, drugi odstavek, navedenega statuta,
na podlagi pisnega dela postopka,
ob upoštevanju stališč, ki so jih predložili:
–
za A GmbH P. Kalski, direktor, in R. Schwerin, Rechtsanwalt,
–
za Evropsko komisijo A. Demeneix in B. Eggers, agentki,
na podlagi sklepa, sprejetega po opredelitvi generalnega pravobranilca, da bo v zadevi razsojeno brez sklepnih predlogov,
izreka naslednjo
Sodbo
1
Predlog za sprejetje predhodne odločbe se nanaša na razlago kombinirane nomenklature (v nadaljevanju: KN) iz Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL, posebna izdaja v slovenščini, poglavje 2, zvezek 2, str. 382), kakor je bila spremenjena z Izvedbeno uredbo Komisije (EU) št. 1101/2014 z dne 16. oktobra 2014 (UL 2014, L 312, str. 1), zlasti pojma „proizvodi, pripravljeni v kompletih“ v smislu opombe 3 k oddelku VI navedene priloge.
2
Ta predlog je bil vložen v okviru spora med A GmbH, družbo nemškega prava, in Hauptzollamt C (glavni carinski urad C, Nemčija) v zvezi s tarifno uvrstitvijo sistema kapsul, ki vsebujejo prah srebrove zlitine in tekoče živo srebro, z mešanjem katerih nastane zobarsko polnilo iz srebrovega amalgama, ki se uporablja za zapolnjevanje zobnih lukenj.
Pravni okvir
Mednarodno pravo
3
Harmonizirani sistem poimenovanj in šifrskih oznak blaga (v nadaljevanju: HS) je pripravil Svet za carinsko sodelovanje, ki je postal Svetovna carinska organizacija (SCO) in je bil ustanovljen s Konvencijo o ustanovitvi Sveta za carinsko sodelovanje, sklenjeno 15. decembra 1950 v Bruslju. HS je bil vzpostavljen z Mednarodno konvencijo o harmoniziranem sistemu poimenovanj in šifrskih oznak blaga, sklenjeno 14. junija 1983 v Bruslju (Recueil des traités des Nations unies, zvezek 1503, str. 4, št. 25910 (1988)), ki je bila skupaj s Protokolom o spremembi z dne 24. junija 1986 v imenu Evropske gospodarske skupnosti potrjena s Sklepom Sveta 87/369/EGS z dne 7. aprila 1987 (UL, posebna izdaja v slovenščini, poglavje 2, zvezek 2, str. 288).
4
SCO pod pogoji, določenimi v členu 8 Konvencije o HS, potrdi pojasnjevalne opombe in mnenja o uvrstitvi, ki jih je sprejel odbor za HS.
5
V splošnih ugotovitvah iz pojasnjevalnih opomb k opombi 3 k oddelku VI HS, v različici, ki se uporablja za spor o glavni stvari, je navedeno:
„Ta opomba se nanaša na proizvode, pripravljene v kompletih, ki so sestavljeni iz dveh ali več ločenih sestavin, od katerih se nekatere ali vse uvrščajo v oddelek VI. Vendar se opomba nanaša le na komplete, katerih sestavine so namenjene temu, da se pomešajo med seboj, da bi nastal proizvod iz oddelkov VI ali VII. Te komplete je treba uvrstiti pod tarifno številko, ki ustreza temu proizvodu, če te sestavine izpolnjujejo pogoje iz pododstavkov od (a) do (c) opombe.
Primeri proizvodov, pripravljenih v kompletih, so zobarski cementi in druga polnila za zobarstvo iz tarifne številke 3006, nekateri laki in barve iz tarifnih številk od 3208 do 3210 ter kiti in drugo iz tarifne številke 3214. […]
Opozoriti je treba, da proizvodi, pripravljeni v kompletih, ki so sestavljeni iz več ločenih sestavin, od katerih se vse ali nekatere uvrščajo v oddelek VI in so namenjene zaporedni uporabi brez mešanja, niso zajeti z opombo 3 k temu oddelku. Ti proizvodi, kadar so pakirani za prodajo na drobno, se uvrstijo v skladu s splošnimi pravili za razlago (pravilo 3(b) na splošno); kar zadeva proizvode, ki niso pakirani za prodajo na drobno, je treba njihove sestavine uvrstiti ločeno.“
Pravo Unije
KN
6
Carinska uvrstitev blaga, ki je uvoženo v Evropsko unijo, je urejena s KN. Ta temelji na HS. KN prevzema šestmestne številke in podštevilke HS, njej lastni sta le sedma in osma števka, ki označujeta pododdelke.
7
Na podlagi člena 12(1) Uredbe št. 2658/87 Evropska komisija vsako leto z uredbo objavi celotno različico KN, skupaj s carinskimi stopnjami, kakor izhaja iz ukrepov, ki jih sprejme Svet Evropske unije ali Komisija. Ta uredba se začne uporabljati 1. januarja naslednje leto.
8
Iz spisa, ki ga ima na voljo Splošno sodišče, je razvidno, da se v zadevi iz postopka v glavni stvari uporablja različica KN, ki izhaja iz Izvedbene uredbe št. 1101/2014, s katero je bila KN spremenjena s 1. januarjem 2015.
9
V skladu s splošnimi pravili za razlago KN, ki so v Prilogi I, prvi del, naslov I, oddelek A, k Izvedbeni uredbi št. 1101/2014, je določeno:
„1. Naslovi oddelkov, poglavij in podpoglavij so podani zato, da se je laže znajti pri uvrščanju; zaradi pravnih razlogov uvrščanje poteka po poimenovanjih tarifnih številk in opombah k ustreznim oddelkom ali poglavjem in po nadalje opisanih pravilih, če niso v nasprotju z vsebino teh tarifnih številk ali opomb.
[…]
3. Proizvodi, ki bi jih bilo mogoče po pravilu iz točke 2(b) ali iz drugih razlogov na prvi pogled uvrstiti pod dve ali več tarifnih številk, se uvrščajo takole:
(a)
tarifna številka, v kateri je najbolj konkretno ali najbolj natančno poimenovanje za proizvod, ima prednost pred tarifnimi številkami, v katerih je poimenovanje splošnejše. Kadar pa se poimenovanja dveh ali več tarifnih številk nanašajo samo na del materiala ali snovi, vsebovanih v mešanih ali sestavljenih proizvodih, ali samo na del komponent, pripravljenih kot komplet za prodajo na drobno, poimenovanja teh tarifnih številk štejejo za enako konkretna, celo če ima katero izmed njih bolj kompleten in bolj natančen opis proizvoda;
(b)
mešanice, sestavljeni proizvodi, ki sestoje iz različnih materialov ali so izdelani iz različnih komponent oziroma sestavin, ter proizvodi, pripravljeni v kompletih za prodajo na drobno, ki se ne morejo uvrstiti po pravilu pod 3(a), se uvrstijo, kot da so iz materiala ali sestavine, ki jim daje bistven značaj, če je to merilo uporabno;
[…].“
10
Drugi del KN, naslovljen „Seznam carin“, zajema oddelek VI, naslovljen „Proizvodi kemijske industrije ali podobnih industrij“.
11
V opombi 1(b) k oddelku VI KN je določeno, da se „[v] skladu z gornjim odstavkom (A) […] proizvodi, ki ustrezajo poimenovanjem pod [tarifnimi številkami] 2843, 2846 ali 2852, uvrščajo samo pod navedene tarifne številke, ne pa pod druge tarifne številke tega oddelka“.
12
V opombi 2 k oddelku VI KN je določeno:
„V skladu z gornjo opombo 1 se proizvodi, ki bi se zaradi pakiranja v odmerjene količine ali prodaje na drobno uvrstili pod [tarifne številke] 3005, 3006, 3212, 3303, 3304, 3305, 3306, 3307, 3506, 3707 ali 3808, uvrščajo samo pod te [tarifne številke], ne pa pod druge tarifne številke nomenklature.“
13
V opombi 3 k oddelku VI KN je določeno:
„Proizvodi, pripravljeni v kompletih, ki so sestavljeni iz dveh ali več ločenih sestavin, od katerih se nekatere ali vse uvrščajo v ta oddelek in so namenjene temu, da se pomešajo med seboj, da bi nastal proizvod iz oddelka VI ali VII, se uvrščajo pod tarifno številko, ki ustreza temu proizvodu, pod pogojem, da so sestavine:
(a)
takšne, da je iz njihove narave jasno razviden namen skupne uporabe, ne da bi jih bilo treba prej prepakirati;
(b)
predložene skupaj in
(c)
takšne, da je iz njihove narave ali sorazmernih deležev, v katerih so prisotne, razvidno, da se med seboj dopolnjujejo.“
14
Ta oddelek vsebuje poglavji 28 in 30 KN, naslovljeni „Anorganski kemijski proizvodi; organske ali anorganske spojine plemenitih kovin, redkih zemeljskih kovin, radioaktivnih elementov ali izotopov“ oziroma „Farmacevtski izdelki“.
15
Poglavje 28 KN vsebuje tarifno številko 2805, naslovljeno „Alkalijske in zemeljsko-alkalijske kovine; redke zemeljske kovine in skandij in itrij, vključno njihove medsebojne mešanice in zlitine; živo srebro“.
16
Poglavje 28 KN vsebuje tudi tarifno številko 2843, katere naslov ustreza tej tabeli:
2843
Plemenite kovine v koloidnem stanju, anorganske in organske spojine plemenitih kovin, kemično opredeljene ali neopredeljene; amalgami plemenitih kovin
[…]
[…]
[…]
[…]
2843 90
– Druge spojine; amalgami
2843 90 10
– – amalgami
5,3
–
17
V skladu z opombo 4 k poglavju 30 KN je določeno:
„[Tarifna številka] 3006 obsega samo naslednje proizvode, ki se uvrščajo pod to tarifno številko, ne pa pod druge tarifne številke te nomenklature:
[…]
(f)
zobarske cemente in druga polnila za zobarstvo; cemente za rekonstrukcijo kosti;
[…].“
18
Poglavje 30 KN vsebuje tarifno številko 3006, naslovljeno „Farmacevtsko blago, navedeno v opombi 4 k temu poglavju“. Tarifna podštevilka 30064000 je naslovljena „Zobarski cementi in druga zobarska polnila; cementi za rekonstrukcijo kosti“.
Smernice
19
V Smernicah o uvrščanju blaga, pripravljenega v kompletih za prodajo na drobno, v kombinirano nomenklaturo (UL 2013, C 105, str. 1, v nadaljevanju: Smernice) je zlasti določeno:
„Pri uporabi [splošnega pravila 3(b) za razlago KN] pojem ‚proizvodi, pripravljeni v kompletih za prodajo na drobno‘ pomeni proizvode, ki:
(a)
sestojijo iz najmanj dveh različnih izdelkov, ki bi jih bilo mogoče na prvi pogled uvrstiti pod različne tarifne številke;
(b)
sestojijo iz izdelkov, ki skupaj zadovoljujejo določeno potrebo ali izvajajo določeno dejavnost;
(c)
so pripravljeni tako, da so brez prepakiranja (npr. v škatlah, zabojih ali kartonih) primerni za neposredno prodajo uporabnikom.
[…]
Izpolnjeni morajo biti vsi zgoraj navedeni pogoji.
Zgornja pravila ne veljajo za ‚komplete‘, ki jih je treba uvrstiti v skladu s splošnimi pravili za razlago 1 in 6, če je izraz ‚komplet‘ vključen v besedilu tarifnih oznak KN, na primer:
[…]
ali glede na posebne določbe, na primer:
– opomba 3 k oddelku VI,
[…].“
Spor o glavni stvari in vprašanje za predhodno odločanje
20
Tožeča stranka iz postopka v glavni stvari, družba A, je septembra 2015 od glavnega carinskega urada C zahtevala izdajo zavezujoče tarifne informacije za sistem kapsul, ki vsebujejo dve sestavini, in sicer prah zlitine in tekoče živo srebro, ki sta nameščeni v ločenih komorah. Iz predložitvene odločbe je razvidno, da teh komor ni mogoče ločiti, ne da bi uničili kapsulo, znotraj katere sta. Ločitev komor namreč neposredno povzroči mešanje sestavin, saj je pregrada, ki ju ločuje, poškodovana. Kapsule so skupaj z navodili za uporabo pakirane v številu enot, namenjenih za prodajo na drobno. Predvidena uporaba je taka, da se lahko kapsule v zobozdravstveni ordinaciji s pomočjo majhnih aparatov v preprostem delovnem koraku zmešajo tako, da se pripravi srebrov amalgam, pripravljen za uporabo, v količini zobarskega polnila.
21
Glavni carinski urad C v zavezujoči tarifni informaciji z dne 5. novembra 2015 v nasprotju s tem, kar je predlagala družba A, sistema kapsul iz postopka v glavni stvari ni uvrstil pod tarifno podštevilko 30064000 KN, za katero velja carinska stopnja 0 %, ampak pod tarifno podštevilko 28439010 KN, za katero velja carinska stopnja 5,3 %.
22
Družba A je zoper to odločitev vložila ugovor.
23
Po zavrnitvi ugovora je družba A vložila tožbo pri Finanzgericht (finančno sodišče, Nemčija), ki njeni tožbi ni ugodilo. Zadnjenavedeno sodišče je ugotovilo, da zadevni proizvod spada pod tarifno številko 2843 KN, in ne pod tarifno številko 3006 KN, ker je bil pripravljen v kompletu v smislu opombe 3 k oddelku VI KN.
24
Družba A je zoper to sodbo vložila revizijo pri Bundesfinanzhof (zvezno finančno sodišče, Nemčija), ki je predložitveno sodišče.
25
Predložitveno sodišče meni, da je rešitev spora o glavni stvari odvisna od tega, ali zadevni proizvod lahko pomeni „komplet“ v smislu opombe 3 k oddelku VI KN. Če bi bilo tako, bi bilo treba tarifno uvrstitev opraviti glede na proizvod, ki nastane z mešanjem teh dveh sestavin. Ta končni proizvod bi spadal pod tarifno številko 2843 KN, ki ima prednost pred tarifno številko 3006. Če pa ne gre za „komplet“ v smislu opombe 3 k oddelku VI KN, končni proizvod, pridobljen po mešanju, ne bi bil upošteven za uvrstitev. Sistem kapsul bi torej spadal pod tarifno podštevilko 30064000 KN, in ne pod tarifno številko 28439010 te nomenklature, ker prah zlitine in živo srebro še ne tvorita amalgama.
26
Predložitveno sodišče se najprej sprašuje, ali je treba pojem „proizvodi, pripravljeni v kompletih“ iz opombe 3 k oddelku VI KN razlagati ločeno od pojma „proizvodi, pripravljeni v kompletih za prodajo na drobno“ iz splošnega pravila 3(b) za razlago KN, kot je pojasnjeno v Smernicah. Zlasti se sprašuje, ali se zahteva iz Smernic, da mora biti komplet sestavljen iz najmanj dveh ločenih ali ločljivih izdelkov, uporabi tudi za pojem „kompleti“ v smislu opombe 3 k oddelku VI KN. Predloženo sodišče ugotavlja, da je treba pravno vprašanje, ki se postavlja v zadevi v glavni stvari, razlikovati od vprašanja, o katerem je Sodišče odločilo v sodbi z dne 10. marca 2016, VAD in van Aert (C‑499/14, EU:C:2016:155), ki se je nanašalo na razlago pojma „komplet proizvodov“ v smislu splošnega pravila 3(b) za razlago KN.
27
Predložitveno sodišče se nato sprašuje, ali pogoj „skupne predložitve“ sestavin, naveden v opombi 3(b) k oddelku VI KN, pomeni, da je te sestavine mogoče predložiti ločeno.
28
Nazadnje, v skladu z navedbami predložitvenega sodišča se postavlja tudi vprašanje, ali dejstvo, da se izraz „einige“ (nekateri) v nemški različici opombe 3 k oddelku VI KN uporablja v množini, pomeni, da je, kadar ima proizvod dve različni sestavini, potrebno, da obe spadata v oddelek VI, ali pa zadostuje, da v ta oddelek spada le ena.
29
V teh okoliščinah je Bundesfinanzhof (zvezno finančno sodišče) prekinilo odločanje in Sodišču v predhodno odločanje predložilo to vprašanje:
„Ali pojem ‚komplet‘ v smislu opombe 3 k oddelku VI [KN] zajema sisteme kapsul, v katerih sta dve sestavini (prah zlitine in tekoče živo srebro) za mešanje zobarskih polnil iz srebrovega amalgama v ločenih komorah, ki ju ni mogoče ločiti brez uničenja kapsule?“
Vprašanje za predhodno odločanje
30
Predložitveno sodišče želi z vprašanjem izvedeti, ali je treba pojem „komplet“ v smislu opombe 3 k oddelku VI KN razlagati tako, da zajema sistem kapsul, ki vsebujejo dve sestavini, in sicer prah srebrove zlitine in tekoče živo srebro, ki sta namenjeni temu, da se pomešata med seboj, da bi nastalo zobno polnilo iz srebrovega amalgama, in sta nameščeni v ločenih komorah, ki ju ni mogoče ločiti brez uničenja kapsule, znotraj katere sta.
31
Za odgovor na to vprašanje je treba, na prvem mestu, ugotoviti, ali je treba pojem „proizvodi, pripravljeni v kompletih“ v smislu opombe 3 k oddelku VI KN razlagati drugače kot pojem „proizvodi, pripravljeni v kompletih za prodajo na drobno“ v smislu splošnega pravila 3(b) za razlago KN, kot je pojasnjeno v Smernicah.
32
V zvezi s tem je treba navesti, da po eni strani niti v KN niti v pojasnjevalnih opombah KN ni opredeljen pojem „proizvodi, pripravljeni v kompletih“ iz opombe 3 k oddelku VI KN.
33
Po drugi strani je treba ugotoviti, da se za namene uporabe opombe 3 k oddelku VI KN uvrstitev proizvodov ne določi glede na sestavino, ki jim daje bistven značaj, ampak glede na proizvod, ki nastane po mešanju sestavin, od katerih se vse ali nekatere uvrščajo v oddelek VI KN. Opomba 3 k oddelku VI KN je tako posebna določba, ki določa svoje pogoje za uporabo, ki se razlikujejo od pogojev iz splošnega pravila 3(b) za razlago KN. Ta opomba kot posebno pravilo prevlada nad splošnim pravilom 3(b) za razlago KN (glej točko 9 zgoraj).
34
Ta ugotovitev glede samostojnosti pojma „proizvodi, pripravljeni v kompletih“ v smislu opombe 3 k oddelku VI KN je potrjena s Smernicami, v katerih je izrecno določeno, da se splošno pravilo 3(b) za razlago KN ne uporablja, če obstaja posebna določba o „kompletih“. Opomba 3 k oddelku VI KN je med primeri posebnih določb, ki so izrecno naštete v teh smernicah (glej točko 19 zgoraj).
35
Iz tega sledi, da je treba pojem „proizvodi, pripravljeni v kompletih“ v smislu opombe 3 k oddelku VI KN razlagati samostojno, in sicer glede na posebne pogoje, ki jih ta opomba določa.
36
Zato je treba, na drugem mestu, pojasniti pogoje za uporabo opombe 3 k oddelku VI KN.
37
V zvezi s tem je treba, prvič, navesti, da morajo biti proizvodi, da bi jih bilo mogoče opredeliti kot „proizvodi, pripravljeni v kompletih“ v smislu opombe 3 k oddelku VI KN, sestavljeni iz več ločenih sestavin. Pojem „ločene sestavine“ je treba razumeti tako, da zahteva, da so sestavni elementi, torej tisti, ki jih je mogoče opredeliti kot elemente, ki naj bi sestavljali končni proizvod, fizično ločeni drug od drugega.
38
V obravnavani zadevi je iz informacij, ki jih je predložilo predložitveno sodišče, razvidno, da sta zadevni sestavini, čeprav sta fizično ločeni zaradi pakiranja v dveh ločenih komorah, neločljivo povezani, ker teh komor ni mogoče ločiti, ne da bi se uničila kapsula, znotraj katere sta. V skladu z navedbami tega sodišča bi ta okoliščina lahko povzročila, da bi bili ti sestavini izključeni iz pojma „proizvodi, pripravljeni v kompletih“ v smislu opombe 3 k oddelku VI KN.
39
Vendar je treba ugotoviti, da niti iz besedila opombe 3 k oddelku VI KN niti iz pojasnjevalnih opomb HS ne izhaja, da pojem „ločene sestavine“ v smislu navedene opombe zahteva, da mora biti mogoče te sestavine ločiti, ne da bi to povzročilo uničenje pripomočka, ki jih povezuje.
40
Neločljivost sestavin tako ni upoštevno merilo za ugotovitev, ali je zadevni sistem kapsul mogoče opredeliti kot „proizvode, pripravljene v kompletih“ v smislu opombe 3 k oddelku VI KN. Pakiranje teh sestavin v ločenih komorah, ki sta dela enotnega sistema, ustreza pojmu „ločene sestavine“ iz te opombe 3, tudi če teh komor ni mogoče ločiti, ne da bi to povzročilo uničenje sistema.
41
Ta razlaga je poleg tega v skladu z namenom opombe 3 k oddelku VI KN, ki je zagotoviti tarifno uvrstitev, ki temelji na proizvodu, nastalim z mešanjem, kadar je pri ločenih sestavinah razvidno, da so po sprostitvi v prosti promet namenjene temu, da se sestavijo v končni proizvod.
42
Drugič, opomba 3 k oddelku VI KN za opredelitev „proizvodov, pripravljenih v kompletih“, določa pogoj, da se vse ali nekatere ločene sestavine uvrščajo v oddelek VI.
43
V zvezi z dvomom, ki ga je izrazilo predložitveno sodišče v zvezi z nujnostjo, da se v primeru dveh sestavin obe sestavini uvrščata v oddelek VI, je treba navesti, da ta dvom izvira iz besedila nemške različice opombe 3 k oddelku VI KN, v kateri je uporabljen izraz „einige oder alle“ (nekateri ali vsi). V tej različici je namreč izraz „einige“ števni pridevnik, ki označuje nedoločeno množino, tako da bi lahko povsem jezikovna razlaga pripeljala do ugotovitve, da kadar gre le za dve sestavini, morata obe spadati v oddelek VI.
44
V zvezi s tem je iz primerjave različnih jezikovnih različic opombe 3 k oddelku VI KN razvidno, da sta v nemški in finski različici uporabljena izraza „einige oder alle“ oziroma „jotkut tai kaikki“, ki se zaradi uporabe množine nanašata na nekatere ali vse sestavine. Nasprotno pa so v grški, španski, francoski, italijanski, portugalski, romunski, švedski in angleški različici uporabljeni izrazi „olikos i merikos“, „en su totalidad o en parte“, „en totalité ou en partie“, „in tutto o in parte“, „no todo ou em parte“, „in totalitate sau partial“, „åtminstone någon“ in „some or all of which“, ki napotujejo bodisi na del teh sestavin bodisi na vse.
45
V tem okviru je treba spomniti, da v skladu z ustaljeno sodno prakso Sodišča formulacija, uporabljena v eni od jezikovnih različic določbe prava Unije, ne more biti edina podlaga za razlago te določbe oziroma ne more imeti prednosti pred drugimi jezikovnimi različicami. Določbe prava Unije je treba namreč razlagati in uporabljati enotno, ob upoštevanju različic v vseh jezikih Unije. V primeru razhajanj med različnimi jezikovnimi različicami besedila prava Unije je treba zadevno določbo razlagati glede na kontekst in namen ureditve, katere del je (glej sodbo z dne 23. januarja 2020, Bundesagentur für Arbeit, C‑29/19, EU:C:2020:36, točka 48 in navedena sodna praksa).
46
Ni sporno, da bi takšna razlaga opombe 3 k oddelku VI KN, v skladu s katero bi se zahtevalo, da se v primeru dveh sestavin obe sestavini uvrščata v ta oddelek, odvzela uporaben pomen sklicevanju v navedeni opombi na komplete, katerih sestavine so namenjene temu, da po mešanju sestavljajo proizvod iz oddelkov VI ali VII. Če bi se namreč pri taki razlagi vse sestavine morale uvrščati v oddelek VI, bi lahko z mešanjem teh sestavin nastal le proizvod, ki bi spadal v ta isti oddelek, tako da bi bilo izrecno sklicevanje na oddelek VII popolnoma brez pomena.
47
Iz tega sledi, da se opomba 3 k oddelku VI KN uporablja, če se ena od ločenih sestavin uvršča v ta oddelek.
48
Tretjič, v skladu z opombo 3 k oddelku VI KN je mogoče za „proizvode, pripravljene v kompletih“, v smislu te opombe šteti le komplete, katerih sestavine so namenjene temu, da se pomešajo med seboj, da bi nastal proizvod iz oddelkov VI ali VII. Tako je v obravnavani zadevi, ker lahko končni proizvod, nastal po mešanju, to je zobarsko polnilo iz srebrovega amalgama, spada pod različne tarifne številke iz oddelka VI KN, ki zajema poglavja od 28 do 38 KN.
49
Četrtič, iz besedila opombe 3 k oddelku VI KN je razvidno, da so proizvodi, pripravljeni v kompletih, zajeti s to opombo le, če so izpolnjeni trije kumulativni pogoji, in sicer če so sestavine, prvič, takšne, da je iz njihove narave jasno razviden namen skupne uporabe, ne da bi jih bilo treba prej prepakirati, drugič, predložene skupaj in, tretjič, takšne, da je iz njihove narave ali sorazmernih deležev, v katerih so prisotne, razvidno, da se med seboj dopolnjujejo.
50
V zvezi s prvim pogojem je iz same strukture sistema kapsul razvidno, da sta obe sestavini proizvoda iz zadeve v glavni stvari namenjeni skupni uporabi, ne da bi ju bilo treba prej prepakirati. Ti sestavini, ki sta vsebovani v točnih odmerkih v dveh ločenih komorah, sta namenjeni mešanju z uporabo majhnih aparatov, da nastane zobarsko polnilo iz srebrovega amalgama.
51
Drugi pogoj, ki je predmet spraševanj predložitvenega sodišča, je izpolnjen, če so ob carinjenju sestavine predložene skupaj.
52
Ta pogoj pa nikakor ne zahteva, da mora biti mogoče sestavine predložiti ločeno.
53
Kot je razvidno iz točke 41 zgoraj, bi bila razlaga, v skladu s katero bi bil pogoj „skupne predložitve“ sestavin odvisen od možnosti njihove fizične ločitve, poleg tega v nasprotju z namenom opombe 3 k oddelku VI KN.
54
Iz tega izhaja, da okoliščina, da sestavin proizvoda iz zadeve v glavni stvari ni mogoče predložiti ločeno, ne da bi to povzročilo uničenje sistema kapsul, znotraj katerega sta, zaradi neločljive povezave, ki združuje njegovi komori, ne more nasprotovati temu, da se ta proizvod opredeli kot „proizvodi, pripravljeni v kompletih“ v smislu opombe 3 k oddelku VI KN, saj je odločilni element za tako opredelitev skupna predložitev fizično ločenih sestavin ob carinjenju, ne glede na to, ali so te neločljivo povezane.
55
Kar zadeva tretji pogoj, je iz predložitvene odločbe razvidno, da sta ob carinjenju obe sestavini proizvoda iz zadeve v glavni stvari prepoznavni kot dopolnjujoči, ker čeprav še nista zmešani tako, da bi sestavljali zobarsko polnilo iz srebrovega amalgama, njun odmerek že ustreza natanko tistemu, ki je potreben za izdelavo porcije, tako da je ta pogoj izpolnjen.
56
Čeprav se v obravnavani zadevi zdi, da so pogoji za uporabo opombe 3 k oddelku VI KN glede proizvoda iz zadeve v glavni stvari na prvi pogled izpolnjeni, mora predložitveno sodišče vseeno preveriti, ali so izpolnjeni vsi pogoji iz opombe 3 v zvezi z dejanskim stanjem spora, o katerem odloča.
57
Glede na zgornje preudarke je treba na postavljeno vprašanje odgovoriti, da je treba pojem „komplet“ v smislu opombe 3 k oddelku VI KN razlagati tako, da se uporablja za sisteme kapsul, ki vsebujejo dve sestavini, in sicer prah zlitine in tekoče živo srebro, ki sta namenjeni temu, da se pomešata med seboj, da bi nastalo zobno polnilo iz srebrovega amalgama, in sta nameščeni v ločenih komorah, ki ju ni mogoče ločiti brez uničenja kapsule, znotraj katere sta.
Stroški
58
Ker je ta postopek za stranki v postopku v glavni stvari ena od stopenj v postopku pred predložitvenim sodiščem, to odloči o stroških. Stroški za predložitev stališč Sodišču, ki niso stroški omenjenih strank, se ne povrnejo.
Iz teh razlogov je
SPLOŠNO SODIŠČE (peti senat, ki zaseda v sestavi petih sodnikov)
razsodilo:
Pojem „komplet“ v smislu opombe 3 k oddelku VI Priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi, kakor je bila spremenjena z Izvedbeno uredbo Komisije (EU) št. 1101/2014 z dne 16. oktobra 2014, je treba razlagati tako, da se uporablja za sisteme kapsul, ki vsebujejo dve sestavini, in sicer prah zlitine in tekoče živo srebro, ki sta namenjeni temu, da se pomešata med seboj, da bi nastalo zobno polnilo iz srebrovega amalgama, in sta nameščeni v ločenih komorah, ki ju ni mogoče ločiti brez uničenja kapsule, znotraj katere sta.
Sampol Pucurull
Pynnä
Laitenberger
Stancu
Valasidis
Razglašeno na javni obravnavi v Luxembourgu, 25. februarja 2026.
Podpisi
(
*1
)	Jezik postopka: nemščina.